b"\n_START_ARTICLE_\nMorsdag\n_START_PARAGRAPH_\nMorsdagen er en hedersdag for m\xc3\xb8dre, som feires p\xc3\xa5 varierende dato i forskjellige land. I Norge feires morsdagen den andre s\xc3\xb8ndagen i februar, det vil si s\xc3\xb8ndag 10. februar i 2019, og s\xc3\xb8ndag 9. februar i 2020.\n_START_SECTION_\nAmerikansk opprinnelse\n_START_PARAGRAPH_\nAnn Maria Reeves Jarvis, en ung, hjemmev\xc3\xa6rende mor fra Appalachene i USA, pr\xc3\xb8vde \xc3\xa5 forbedre de sanit\xc3\xa6re forholdene for alle parter etter den amerikanske borgerkrigen ved \xc3\xa5 opprette flere foreninger som hun kalte \xc2\xabMothers' Day Work Clubs\xc2\xbb. I 1868 begynte hun \xc3\xa5 arbeide for \xc3\xa5 forsone partene. Inspirert av Ann Marie Reeves Jarvis' arbeid skrev Julia Ward Howe ik: \xc2\xabMorsdagsoppropet\xc2\xbb), men greide ikke \xc3\xa5 f\xc3\xa5 innf\xc3\xb8rt \xc2\xabMother's Day for Peace\xc2\xbb (norsk: \xc2\xabMorsdag for fred\xc2\xbb) som en offisiell helligdag. Ann Maria Reeves Jarvis' datter Anna Marie Jarvis kjente til b\xc3\xa5de sin mors arbeid og arbeidet til Julia Ward Howe. Cirka ett \xc3\xa5r etter at moren d\xc3\xb8de, holdt hun en minnemarkering for henne 12. mai 1905, og begynte s\xc3\xa5 \xc3\xa5 arbeide for \xc3\xa5 f\xc3\xa5 innf\xc3\xb8rt en offisiell minnedag for m\xc3\xb8dre. F\xc3\xb8rste morsdag ble feiret 10. mai 1908 i Grafton i Vest-Virginia i kirken der den avd\xc3\xb8de Ann Maria Reeves Jarvis hadde undervist p\xc3\xa5 s\xc3\xb8ndagsskolen. Skikken spredte seg til 45 stater i USA, og ble erkl\xc3\xa6rt offisiell helligdag i begynnelsen av 1912. I 1914 erkl\xc3\xa6rte dav\xc3\xa6rende president Woodrow Wilson den f\xc3\xb8rste nasjonale morsdag.\n_START_SECTION_\nNorge\n_START_PARAGRAPH_\nMorsdagen ble til \xc3\xa5 begynne med arrangert av religi\xc3\xb8se organisasjoner, men det var Oslo-kvinnene Dorothea Schjoldager og Karen Platou som i 1918, i samarbeid med ideelle organisasjoner, forretningsfolk og massemedia fikk gjennomslag for \xc3\xa5 etablere morsdagen som en \xc3\xa5rlig begivenhet i Norge. Dagen har senere g\xc3\xa5tt over til \xc3\xa5 bli en familiedag, der m\xc3\xb8dre oppvartes med f.eks kaffe p\xc3\xa5 sengen om morgenen, blomster og kake._NEWLINE_Morsdagen har etter hvert blitt en stor kommersiell h\xc3\xb8ytid gjennom markedsf\xc3\xb8ring av morsdagskake, morsdagsblomster og morsdagsgaver. Barnehager og skoler opprettholder tradisjonen ved \xc3\xa5 f\xc3\xb8lge opp ideen om feiringen av mor, og setter barna til \xc3\xa5 lage kort og gave til mor. Trender viser likevel at dette er p\xc3\xa5 vei ut fra skolen, siden det etter hvert er mange forskjellige familiesammensetninger i de tusen hjem."